Viešųjų pirkimų tarnyba (toliau – Tarnyba), vadovaudamasi Lietuvos Respublikos viešųjų pirkimų, atliekamų gynybos ir saugumo srityje, įstatymo (toliau – Įstatymas) 9 straipsnio 1 dalies 1 punkte nustatyta pažeidimų prevencijos funkcija, šiuo metu atlieka Lietuvos kariuomenės Specialiųjų operacijų pajėgų Mokymo ir kovinės paramos centro (toliau – Perkančioji organizacija) pirkimo Nr. 9354286 „Parašiutinė sistema“ (toliau – Pirkimas) dokumentų atitikties Įstatymui ir su jo įgyvendinimu susijusiems teisės aktams peržiūrą (peržiūra prevenciniais tikslais atliekama tam tikra apimtimi, nevertinant Pirkimo techninės specifikacijos reikalavimų). 
Prevencine tvarka peržiūrėjusi Pirkimo dokumentus, susipažinusi su Perkančiosios organizacijos atsakymais į Tarnybos pateiktus klausimus bei įvertinusi viešai Centrinėje viešųjų pirkimų informacinėje sistemoje (CVP IS) skelbiamą informaciją, atsižvelgdama į galiojantį teisinį reglamentavimą, Tarnyba teikia rekomendacijas dėl Pirkimo dokumentų nuostatų (toliau – Rekomendacija).

Dėl Pirkimo dokumentų
1. Skelbime apie Pirkimą nurodyta, kad paraiškas (dalyvavimo prašymus) ir pasiūlymus galima teikti tik lietuvių kalba. Pirkimo sąlygose numatyta platesnė galimybė – tiek paraiškos, tiek tiekėjų pasiūlymai gali būti teikiami lietuvių arba anglų kalba.
Rekomenduojama šias sąlygas suvienodinti.
2. Pirkimo sąlygose (11.1 ir 11.2 papunkčiuose) nurodyta, kad tiekėjų paklausimai gali būti teikiami likus ne mažiau kaip 4 darbo dienoms, o Perkančioji organizacija į juos atsako ne vėliau kaip likus 3 darbo dienoms iki paraiškų priėmimo termino pabaigos. Kadangi Pirkimas vykdomas kaip tarptautinis gynybos pirkimas (o ne supaprastintas pirkimas), pagal Įstatymo 21 straipsnio 6 dalį, papildoma informacija (atsakymai į paklausimus) tiekėjams privalo būti pateikta likus ne mažiau kaip 6 dienoms iki pasiūlymų / paraiškų priėmimo termino pabaigos. Pirkimo sąlyga, leidžianti atsakyti likus vos 3 darbo dienoms, tiesiogiai pažeidžia Įstatymo imperatyvų reikalavimą (6 dienas), nes suteikia per mažai laiko tiekėjams susipažinti su paaiškinimais prieš pateikiant paraiškas. Analogiškai vertintina ir Pirkimo 11.3 papunkčio sąlyga, numatanti, kad nesibaigus paraiškų/pasiūlymų priėmimo terminui, Perkančioji organizacija turi teisę savo iniciatyva paaiškinti, patikslinti Pirkimo dokumentus. Šis paaiškinimas turi būti atliktas ne vėliau kaip likus 3 darbo dienoms iki paraiškų / pasiūlymų priėmimo termino pabaigos.
Rekomenduojama minėtas sąlygas (terminus) nustatyti pagal Įstatymo 21 straipsnio 6 dalies ir 25 straipsnio 6 dalies nuostatas, taikomas tarptautiniams pirkimams.
3. Pirkimo sąlygų 3 priedo „Sąlygos, kuriomis draudžiamas ir ribojamas tiekėjų dalyvavimas pirkime ir kvalifikaciniai reikalavimai tiekėjams“ 1 lentelės netikslumai:
3.1. 7 punkte nustatyta „Dėl tiekėjo, kuris yra juridinis asmuo, per pastaruosius 5 metus yra įsiteisėjęs apkaltinamasis teismo nuosprendis už šios lentelės 5 punkte nurodytas nusikalstamas veikas“. Atkreiptinas dėmesys, kad 1 lentelės 5 punkte nurodytos ne nusikalstamos veikos, o tokios aplinkybės, kaip tiekėjo yra nemokus, iškelta restruktūrizavimo ar bankroto byla.
Rekomenduojama 7 punkte pateiktą nuorodą tikslinti, nurodant šios lentelės 6-ą punktą;
3.2. 8 punkte (rimtas profesinis pažeidimas) nurodyta: „Tiekėjas yra padaręs rimtą profesinį pažeidimą (išskyrus nurodytą šios lentelės 3 punkte) <...>“. Atkreiptinas dėmesys, kad šios lentelės 3 punktas yra „uždraudimas juridiniam asmeniui dalyvauti viešuosiuose pirkimuose“, t. y. nereguliuoja rimtų profesinių pažeidimų klausimų.
Rekomenduojama aptariamą nuorodą tikslinti į 4 punktą, kuriame įtvirtinti kiti rimti profesiniai pažeidimai (Įstatymo 34 straipsnio 1 dalies 3 punktas);
3.3. 12 punkte (Tiekėjas, nėra patikimas ar kelia grėsmę nacionaliniam saugumui) nustatyta klaidinga nuoroda į Įstatymo nuostatą – „VPAGSSĮ 34 str. 2 d. 5 d.“.
Rekomenduojame nuorodą tikslinti į  „VPAGSSĮ 34 str. 2 d. 5 p.“.
4. Pirkimo sąlygų 6 priedo „Prekių viešojo pirkimo-pardavimo sutarties projektas“ (toliau – Sutartis) specialiosios dalies 1.2 papunktyje visos įsigyjamos prekės klaidingai priskirtos 1 (pirmai) Pirkimo daliai, praleidžiant 2 (antrą) dalį („Pirkėjas įsipareigoja įsigyti, o Pardavėjas parduoti (atitinkamai pagal į sutartį įtraukiamas pirkimo dalis): 4 (keturis) Prekių vienetus (taikoma 1 pirkimo daliai)/ 2 (du) Prekių vienetus (taikoma 1 pirkimo daliai)“.
Rekomenduojama sąlygą patikslinti, nurodant, kad 2 (du) prekių vienetai taikoma 2 (antrai) Pirkimo daliai.
5. Sutarties specialiosios dalies 2.5.3 papunktyje nustatyta „Nauji įkainiai apskaičiuojami pagal formulę:
, kur
a – sutarties paslaugos įkainis, Eur su PVM (jei įkainis buvo perskaičiuotas, tai po paskutinio perskaičiavimo).
a1 – perskaičiuotas (pakeistas) įkainis Eur su PVM. <...>“.
Visų pirma, formulėje nurodyta, kad pradinis įkainis „a“ ir perskaičiuotasis „a1“ yra skaičiuojami Eur su PVM. Pagal mokesčių logiką, indeksavimas gali būti taikomas tik įkainiams be PVM. PVM tarifas yra valstybės reguliuojamas mokestis, kuris negali būti indeksuojamas rinkos kainų pokyčių indeksu.
Antra, Pirkimu įsigyjamos prekės, o ne paslaugos, todėl Sutarties specialiosios dalies 2.5.3 papunktyje turi būti referuojama į prekes (ne paslaugas).
Atsižvelgiant į pirmiau nurodytą, rekomenduojama tikslinti Sutarties specialiosios dalies 2.5.3 papunkčio sąlygas.
6. Sutarties specialiosios dalies 9.6 papunktyje nurodyta „Vėluojant apmokyti personalą terminais, nurodytais Sutarties specialios dalies 3.1 punkte <...>“. Pažymėtina, kad nuoroda yra klaidinga ir turėtų būti patikslinta į „3.2 punkte“.
7. Sutarties bendrosios dalies 4.1, 9.2.10, 9.2.11, 12.6 papunkčiuose per pasvirą brūkšnį („/“) duodamos nuorodos tiek į Lietuvos Respublikos viešųjų pirkimų įstatymo, tiek į Įstatymo nuostatas, o 2.7.3 papunktis nukreipia į Viešųjų pirkimų įstatymą (46 straipsnio 1 dalyje nustatytus pašalinimo pagrindus). Atsižvelgiant į tai, kad Pirkimas yra vykdomas pagal Įstatymą (Pirkimo sąlygų 1.3 papunktis), Pirkimo sutarties sąlygose esančios nuorodos turėtų nukreipti būtent į Įstatymą. Papildomai pažymėtina, kad Viešųjų pirkimų įstatymo ir Įstatymo nuostatos nėra identiškos. Pavyzdžiui, Įstatymas numato daug siauresnes sutarties keitimo galimybes nei Viešųjų pirkimų įstatymas. Viešųjų pirkimų įstatymo 89 straipsnis leidžia keisti sutartį (didinti vertę iki 50 proc.), kai atsiranda papildomų prekių / darbų poreikis (1 dalies 2 punktas) arba nenumatytos aplinkybės (1 dalies 3 punktas), taip pat leidžia „mažos vertės“ (iki 10–15 proc.) pakeitimus neatliekant jokio papildomo vertinimo (2 dalis). Tuo tarpu, Įstatymo 53 straipsnyje minėtų pagrindų („50 proc. papildomiems pirkimams“ ar „mažos vertės pakeitimo“) nėra. Vertinamų Sutarties sąlygų kontekste tai reiškia, kad kyla neaiškumas, kurio per pasvirą brūkšnį („/“) nurodyto teisės akto nuostatomis būtų remiamasi / ketinama remtis iškilus sudarytos sutarties keitimo poreikiui.
Atsižvelgiant į tai, kas aprašyta, rekomenduojama tikslinti pirmiau nurodytas Sutarties bendrosios dalies sąlygas, kad jos nukreiptų į Įstatymo atitinkamas nuostatas.

Kiti pastebėjimai
Pirkimo sąlygos patvirtintos Parašiutinės sistemos viešojo pirkimo komisijos (toliau – Komisija), sudarytos vado 2026 m. rugpjūčio 5 d. įsakymu Nr. V-50 „Dėl parašiutinės sistemos viešojo pirkimo komisijos sudarymo ir jos darbo reglamento patvirtinimo“, 2026 m. rugpjūčio 7 d. protokoliniu sprendimu Nr. 8552. Šiame protokoliniame sprendime nurodyta, kad vieno iš Komisijos narių („3775“) nešališkumo deklaracijos ir konfidencialumo pasižadėjimo data yra „2026-08-10“, t. y. vėlesnė nei Pirkimo sąlygų svarstymas ir patvirtinimas. Pažymėtina, kad Įstatymo 10 straipsnio 2 dalyje imperatyviai nustatyta, kad viešojo pirkimo komisijos nariai konfidencialumo pasižadėjimą ir nešališkumo deklaraciją privalo pasirašyti prieš dalyvavimą komisijos darbe. Taigi, jeigu Komisijos narys sprendimą dėl Pirkimo sąlygų tvirtinimo priėmė rugpjūčio 7 d., o nešališkumo deklaraciją bei konfidencialumo pasižadėjimą pasirašė tik 2026 m. rugpjūčio 10 d., jis faktiškai dalyvavo Komisijos darbe ir priėmė sprendimus nepasirašęs privalomų dokumentų.
Rekomenduojama Perkančiajai organizacijai užtikrinti privalomų dokumentų (nešališkumo deklaracijų, konfidencialumo pasižadėjimų ir pan.) pasirašymą iki viešųjų pirkimų komisijų darbo pradžios.


Atsižvelgdama į tai, kas nurodyta, Tarnyba rekomenduoja peržiūrėti ir patikslinti Pirkimo dokumentus pagal šioje Rekomendacijoje pateiktas pastabas. Primename, kad Perkančioji organizacija, patikslinusi Pirkimo dokumentus, turi visus pakeitimus paskelbti viešai CVP IS ir spręsti klausimą dėl paraiškų pateikimo termino pratęsimo protingam laikotarpiui, per kurį potencialūs tiekėjai galėtų susipažinti su patikslintais ir pakeistais Pirkimo dokumentais, o atlikus esminius Pirkimo sąlygų pakeitimus, Pirkimas turėtų būti nutrauktas ir pradėta nauja pirkimo procedūra (Įstatymo 25 straipsnio 7 dalis).
Pažymėtina, kad visais atvejais sprendimą dėl tolimesnio Pirkimo procedūrų vykdymo ar nutraukimo priima pati Perkančioji organizacija, vadovaudamasi Įstatymo 81 straipsnio 3 ir 4 dalimis.
